**Резюме на постигнатите цели и резултати на проекта „Създаване на съвременен уебсайт с адаптивен дизайн на Катедрата по испанистика“**

В проекта за създаване на съвременен уебсайт с адаптивен дизайн (RWD) на Катедрата по испанистика участвахме следните преподаватели, сътрудници и външни консултанти: гл. ас. д-р Милена Маринкова (ръководител на проекта), доц. д-р Донка Мангачева (координатор и редактор на текстовете на дейностите по проекта), гл. ас. д-р Лиляна Табакова (проучване, подбор и каталогизиране на данни за културно-информационната дейност на Катедрата от 1961 до 2023 г.), гл. ас. д-р Теодора Цанкова (интегриране на системи за превод с възможност за редакция от страна на администратора), гл. ас. д-р Никола Кръстев (дигитализиране на данни за научноизследователската и учебната дейност на Катедрата), Борислав Кръстев (административно-помощна дейност и поддръжка на уебсайта), инж. Живко Борисов от „БАЙТ-БМ“ ООД (безвъзмездно съдействие за проучване и консултации по актуалното състояние на технологиите), „Зета Хостинг Солюшънс“ ООД (хостинг план, домейн регистрация, SSL сертификат RapidSSL и IP за SSL) и „Флагман ИТ“ ЕООД (проучване, анализ и планиране, софтуерно уеб решение, уеб-дизайн, създаване на визия на уебсайт, проектиране и създаване на фото и видео мултимедийни галерии, уеб-компонент с архивиращи функции, валидиране на кода и тестване на уебсайта).

Идеята за проекта възникна от необходимостта да бъде съсредоточена върху единна платформа информацията за научноизследователската, проектната, учебната и културно-информационната дейност на нашето звено. Наличието на съвременен уебсайт ще допринесе за по-добра видимост и популяризиране на нашата Катедра в дигиталното пространство, както и за привличане на бъдещи студенти, докторанти, изследователи и специалисти от страната и чужбина, а също и за връзка със завършилите вече студенти. В проекта бяха предвидени функционалности за управление, поддържане и актуализация на неговото информационно съдържание (CMS).

Преди да кандидатстваме за изпълнението на този проект, ние направихме задълбочено проучване на актуалното състояние на информационните технологии и установихме, че адаптивният дизайн (RWD) предлага най-добри възможности към настоящия момент, тъй като при зареждане на браузъра съдържанието се настройва към средата, в която се визуализира, чрез гъвкави, базирани на пропорции решетки, а това позволява да се достигне до търсеното информационно съдържание с всякакви дигитални устройства (мобилен телефон, таблет и лаптоп). Беше интегрирана и система за превод с възможност за редакция от администратора, като сайтът ще се поддържа на български, английски и испански език и ще се обновява постоянно. Допълнително бяха имплементирани и елементи на изкуствен интелект (AI) чрез софтуерния компонент за многоезична адаптация.

Работата върху съдържанието на сайта ни насърчи да извършим проучване, систематизация, подбор и обработка на данни за историята и дейността на Катедрата по испанистика от 1961 до 2023 г., които бяха надлежно дигитализирани и каталогизирани. Благодарение на този проект нашият уебсайт разполага с фото и видеогалерии, които илюстрират най-значимите събития от нейната дейност през последните 60 години. Галериите са свързани със социални мрежи и медийни платформи, а достъпът до уебсайта се извършва чрез домейн регистрацията <https://hispanistica.eu/>, като основните ключови думи са „българска испанистика“ и „испанска филология“.

Рубриките, които съдържа уебсайтът, са следните: (1) „За нас“; (2) „Обучение“; (3) „Научна дейност“; (4) „За студенти“; (5) „Галерия“; (6) „Видеогалерия“; (7) „Новини“. Съдържанието на всяка отделна рубрика е следното: „За нас“ съдържа информация за историята на Катедрата, преподавателите и библиотеката; „Обучение“ обхваща информация за бакалавърските и магистърските програми, както и за мобилността на студентите по програма „Еразъм“; „Научна дейност“ представя публикации на преподаватели от Катедрата, научни издания и събития; „За студенти“ включва студентска информация, данни за кандидат-студенти, разписи, графици и материали, образци на документи и бланки за изтегляне.

Новосъздаденият уебсайт ни помогна да разпространим новини за дейността на нашата Катедра през последното шестмесечие на 2023 г. чрез авторски информативни текстове на различни колеги от Катедрата. Поддръжката на уебсайта за следващата година е осигурена.

Изказваме нашата най-искрена благодарност на академичната общност за подкрепата и признанието, които получи нашият проект!